
	Comisia pentru buget, finanţe şi bănci

	
	Bucureşti,        

Nr. 22/225/21.09.2012


Biroul Permanent

al

Camerei  Deputaţilor

Vă înaintăm, alăturat, raportul asupra proiectul de Lege privind aprobarea Ordonanţei de urgenţă a Guvernului nr.24/2012 pentru modificarea şi completarea Legii nr.571/2003 privind Codul fiscal și reglementarea unor măsuri financiar-fiscale,  cu care comisia noastră a fost sesizată în fond cu adresa Biroului Permanent nr.PL.x 296 din  3 septembrie 2012.
	PREŞEDINTE,

Maria Eugenia Barna

	Comisia pentru buget, finanţe şi bănci
	
	Bucureşti,    

Nr. 22/225/21.09.2012


RAPORT 
asupra proiectului de Lege privind aprobarea Ordonanței de urgență a Guvernului nr.24/2012 pentru modificarea și completarea Legii nr.571/2003 privind Codul fiscal și reglementarea unor măsuri financiar-fiscale
Cu adresa nr. Plx 296 din 3 septembrie 2012, Biroul Permanent conform art.95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.24/2012 pentru modificarea şi completarea Legii nr.571/2003 privind Codul fiscal și reglementarea unor măsuri financiar-fiscale.
Proiectul de Lege are ca obiect de reglementare aprobarea ordonanţei de urgenţă a Guvernului nr. 24/2012 pentru modificarea şi completarea Legii nr. 571/2003 privind Codul fiscal şi reglementarea unor măsuri financiar-fiscale.
                Printre schimbările propuse se numără:

· modificări şi completări ale art. 201 (Regimul fiscal al dividendelor primite din statele membre ale Uniunii Europene), datorate procesului de reformare a Directivei 435/90, cu modificările şi completările ulterioare, fără a reprezenta o transpunere a Directivei;

· extinderea, şi asupra altor cheltuieli aferente vehiculelor a sferei de aplicare a prevederilor care limitează dreptul de deducere a cheltuielilor privind combustibilul ;

· eliminarea obligaţiei contribuabilului de determinare a câştigului net trimestrial/pierderii nete trimestriale din transferul titlurilor de valoare, altele decât părţile sociale şi valorile mobiliare în cazul societăţilor închise;

· simplificarea obligaţiilor în materie de TVA ale persoanelor impozabile care realizeaă o cifră de afaceri anuală inferioară plafonului de 220.000 lei, având în vedere că acestea nu au obligaţia depunerii de deconturi de TVA;

· obligaţia marcării şi colorării păcurei şi a produselor energetice asimilate din punct de vedere al accizelor acesteia, în vederea diminuării evaziunii fiscale din domeniul produselor energetice;

· au fost incriminate ca infracţiuni anumite fapte , de exemplu : marcarea şi/sau colorarea produselor energetice cu alte substanţe decât cele prevăzute în Codul fiscal . O infracţiune similară este reglementată în cazul tutunului prelucrat, alcoolului etilic şi băuturilor alcoolice;

· în domeniul procedurii fiscale se propune o regulă specială de stingere a obligaţiilor fiscale . Astfel, în cazul contribuabililor care beneficiază de ajutor de stat sub formă de subvenţii de la bugetul de stat, se sting cu prioritate, a obligaţiile fiscale aferente perioadei fiscale la care se referă subvenţia, indifferent dacă plata este efectuată din subvenţie sau din venituri proprii;

· în domeniul eşalonărilor la plată, se propune un regim special de administrare a obligaţiilor fiscale de a căror plată depinde menţinerea autorizaţiei, acordului ori altui act administrative similar.

La întocmirea raportului s-au avut în vedere avizele Consiliului legislativ ,Comisiei pentru politică economică, reformă şi privatizare şi Comisiei juridice, de disciplină şi imunităţi.
Proiectul de Lege a fost adoptat de Senat în şedinţa din 25 iunie 2012, în calitate de primă Cameră sesizată.
Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor .

În raport de obiectul şi conţinutul său, proiectul de Lege face parte din categoria legilor organice.
Raportul comisiei a fost adoptat cu majoritatea de voturi a membrilor prezenţi la dezbatere. 

In urma dezbaterii , în şedinţa din data de 19.09.2012 , comisia propune supunerea spre dezbaterea şi adoptarea Plenului Camerei Deputaţilor a proiectului de Lege  privind aprobarea Ordonanţei de urgenţă a Guvernului nr.24/2012 pentru modificarea şi completarea Legii nr.571/2003 privind Codul fiscal şi reglementarea unor măsuri financiar-fiscale în forma adoptată de Senat.
	PREŞEDINTE,

Maria Eugenia Barna 

	SECRETAR,

Nicolae Bud


Întocmit,

Consilier parlamentar Ene Giorgiana

